作者:袁瓘
標題:鴻門行
內容:少年買意氣，百金不辭費。學劍西入秦，結交北遊魏。秦魏多豪人，與代亦殊倫。由來不相識，皆是暗相親。寶馬青絲轡，狐裘貂鼠服。晨過劇孟遊，暮投鹹陽宿。然諾本云云，諸侯莫不聞。猶思百戰術，更逐李將軍。始從灞陵下，遙遙度朔野。北風聞楚歌，南庭見胡馬。胡馬秋正肥，相邀夜合圍。戰酣烽火滅，路斷救兵稀。白刃縱橫逼，黃塵飛不息。虜騎血灑衣，單於淚沾臆。獻凱雲臺中，自言塞上雄。將軍行失勢，部曲遂無功。新人不如舊，舊人不相救。萬裡長飄颻，十年計不就。棄置難重論，驅馬度鴻門。行看楚漢事，不覺風塵昏。寶劍中夜撫，悲歌聊自舞。此曲不可終，曲終淚如雨。